R. Kaliňák, podpredseda vlády a minister vnútra SR: (2008-12-04):
V každom prípade by som prešiel hneď k druhej časti otázky a možno k tej imunite. Rád by som vás upozornil, pani poslankyňa, že na rozdiel od vás ja imunitu nemám ako minister. Vy ako poslanci imunitu máte a, samozrejme, je na vás, ako sa s tým v ústave vysporiadate. Ja som nebol veľmi nadšený, keď to malo byť v zákone o cestnej premávke, pretože to je osobitne vaša téma a ešte k tomu ani nie téma zákona o pravidlách cestnej premávky, pretože to je vecou či už ústavy alebo priestupkového zákona. Preto ani ako minister do tejto témy vstupovať nebudem. Ale predpokladám, že pointou celej otázky bola predovšetkým tá jej posledná časť a to bola otázka 50 km rýchlosti. A tak vám možno chcem povedať, že nový zákon o pravidlách cestnej premávky, ktorý voláme aj cestný zákon, nesprávne, ale v skratke je to jednoduchšie, predovšetkým prináša pre nás všetkých viac bezpečnosti. Zvažovali sme pri jeho príprave na pomyselných  miskách váh bezpečnosť a zároveň plynulosť cestnej premávky. Podarilo sa nám, že sme vlastne v rizikových dňoch, to znamená na začiatku víkendu, na konci víkendu a pred prázdninami a počas nich dokázali vylúčiť kamiónovú dopravu z našich rýchlostných ciest a diaľnic spôsobom, aby nepredbiehala. To znamená, že vytvorili sme voľnejší priestor pre motorové vozidlá v ľavom pruhu na celom území Slovenska. Tento model, ktorý sme zaviedli hneď po mojom nástupe do funkcie ako jedno z prvých opatrení, pretože situácia pred Bratislavou bola maximálne kritická, sa ukázal ako mimoriadne efektívny a za rok jeho platnosti sme nezaznamenali smrteľnú nehodu na úseku diaľnice Bratislava – Trnava. Aby sme zvýšili plynulosť cestnej premávky na diaľniciach, zvýšili sme aj maximálnu rýchlosť kamiónov z 80 na 90 a tým sme mohli zvýšiť aj minimálnu rýchlosť na diaľniciach na 80 km/hod., čo znamená, že vylúčime všetky pomalé autá z priestoru diaľnic, a preto nemôže dochádzať k tomu, k čomu predtým často dochádzalo, keď sa v ľavom pruhu objavilo auto so 60-kilometrovou rýchlosťou v noci, nie dostatočne osvetlené a vodič, ktorý síce išiel rýchlosťou povolenou, nemal možnosť dostatočne reagovať a znížiť tento takmer 90 km/hod. rozdiel medzi rýchlosťami oboch áut a dochádzalo k závažným a často veľmi tragickým nehodám. Keď prejdem priamo k vašej otázke ohľadne obcí, zaznel v poslaneckom pléne od pána poslanca Kovarčíka návrh, aby sme 60-ku zachovali. Ja som úmyselne neurobil zásadnejšie vystúpenie proti tomuto jeho návrhu, pretože aj tie argumenty, ktoré mal pán poslanec, mali svoje racio. On hovoril o plynulosti. Ja som hovoril o bezpečnosti a o tom, že je všeobecne preukázané a myslím, že dnes nejaký denník aj urobil veľmi pekný graf, že rozdiel medzi brzdnou dráhou 60 km idúceho auta a 50 km idúceho auta je 9 m. To znamená takmer dve šírky prechodov pre chodcov. V mestách je toto často smrteľný rozdiel, a preto je zo všetkých štatistík absolútne nespochybniteľne jasné, že ranivosť v 50 km rýchlosti a šanca prežiť, či už chodca, cyklistu alebo dokonca posádky protiidúceho auta je vyššia v desiatkach percentách. Áno, to, čo hovoril včera, či už pán poslanec Kovarčík a dokonca dnes tu vidím aj pána poslanca Pada, 50-kilometrová rýchlosť tým, že je nižšia, so sebou by mohla teoreticky prinášať aj nižšiu plynulosť. To v tých argumentoch bolo vidieť. Na druhej strane musím zároveň povedať, že sme spustili akciu Čisté cesty, kde sme identifikovali viac ako 2 000 značení, ktoré sú staré, zbytočné a obmedzujúce dopravu. Zároveň sa chceme sústrediť na 40-kilometrové rýchlosti, ktoré v mnohých obciach či už starostovia alebo iní správcovia ciest nasadili v záujme znížiť rozdiel medzi 60-kou a tou rýchlosťou, ktorá by bola pre nich ako obce primeraná. Na mnohých hlavných ťahoch, ktoré sú využívané či už vo víkendových dňoch alebo v ranných špičkách, alebo večerných sa takéto 40-ky objavujú. Chcem vám sľúbiť, pani poslankyňa, že práve ešte do príchodu platnosti tohto zákona všetky tieto 40-ky chceme mať zanalyzované a mali by sme záujem, aby, či už všetky alebo ich väčšia časť – určite nám to možno potrvá dlhšie ako do 1. februára –  sa nám podarilo tieto rýchlosti odstrániť. Tým pádom vlastne naozaj príde k zjednoteniu rýchlosti v obci, príde teda aj k zvýšeniu plynulosti cestnej premávky v týchto obciach a na mnohých hlavných ťahoch a predovšetkým k zvýšeniu toho, čo je pre nás všetkých najcennejšie a pre vás určite tiež, a to, samozrejme, ochrany ľudského života a ochrany predovšetkým školských detí a cyklistov, ktorí nie vždy berú ohľad na to, že za nimi alebo z boku môže prichádzať auto. Máme príliš veľa, príliš veľa obetí z radov chodcov a cyklistov, preto vlastne už aj rozbiehame akciu, ktorú sme minulý rok začali a teraz príde vlastne jej hlavné finále, akciu Vidieť a byť videný. Chceme, aby sa každý naučil, že preňho je naozaj mimoriadnou výhodou mať či už na rukáve alebo na inej časti svojho odevu reflexný prvok, ktorý dokáže zvýšiť reakciu šoféra niekoľkonásobne. Tá viditeľnosť chodca s reflexným prvkom je o niekoľko 100 metrov, samozrejme, vyššia, čo je veľmi dôležité pre jeho bezpečnosť. Ak sa nám podarí, aby sa naučili aj naše staré mamy, ktoré večer, či už z kostola alebo od priateľov idú často neosvetlenou ulicou a naučia sa nosiť tento reflexný prvok, už sme dostali aj prvé ohlasy. Je to veľmi milé, pretože sme zvolili najprv žltú farbu tých reflexných pások, určite ste ich videli, pani poslankyňa, tak sme doobjednávali špeciálne biele, strieborné. Taká bola reakcia či už od farárov alebo od ostatných, ktorí tiež dostali od nás tieto pásky na rozdávanie, že staré dámy sú ochotné alebo staršie dámy sú ochotné striebornú alebo bielu pásku si dať, ale žltú nie. Čiže je náhodou milé, že reakcia je, že majú záujem sami pracovať na vlastnej bezpečnosti. A práve 50-kilometrová rýchlosť v noci a večer je pre nás rozhodujúca. Pamätáte si určite, ešte z čias pred revolúciou bolo také pravidlo, že 60-kou cez deň a 80-kou večer sa mohlo jazdiť alebo v noci po 22.00 hodine, to, tuším, bolo, sa mohlo po meste. A toto bolo práve to najväčšie riziko. Najväčšie riziko pre nás predstavuje znížená viditeľnosť, ani nie tak úplná tma ako šero. Sám som to minule zaregistroval, keď vlastne počas šera, keď je ešte rozdiel medzi vozovkou a oblohou, zrazu proste vyskočí chodec a máte veľký problém ho zaregistrovať, keď nemá napríklad tento reflexný prvok. 50-kilometrová rýchlosť je práve tá, ktorá dokáže výrazne znížiť riziko, ktoré máme. Netvrdím, že máme v rukách všeliek v tejto rýchlosti, ale pravda je taká, že sa nám darí vcelku pomerne znižovať počet obetí na cestách napriek tomu, že tento rok, aj minulý bol zaznamenaný mimoriadny nárast počtu nových automobilov. A nové automobily presne viete, čo znamenajú, sú vždy pohodlnejšie... (Hlasy z pléna.) Prosím? Určite, jasné, jasné. Prepáčte, ale určite, samozrejme. Čiže, mám skončiť, pani poslankyňa? Už bola vyčerpávajúca odpoveď? Dobre. Ja už sa teda pokúsim byť omnoho rýchlejší, lebo ešte by som sa k nej raz vrátil v deviatej otázke, ale necháme aj kolegov. Tak dohovorím potom, keby ešte prišlo na moju deviatu otázku. Posledná vec, čo k tomu chcem povedať, je, že pre nás je rozhodujúce v rámci 50-kilometrovej rýchlosti, že máme šancu nad týmto neduhom zvíťaziť napriek tomu, že nám mimoriadnym tempom rastie počet nových áut, ktoré spôsobujú, že každý sa cíti bezpečnejšie a preto aj jazdí rýchlejšie. Ten trend vlastne je tu 10 rokov a napriek tomu všetky opatrenia polície nie vždy vyznejú dostatočne, pretože ten pomer je, samozrejme, väčší. Keby sme porovnali počet nehôd, počet usmrtených s rokom, dajme tomu, 1995 a počet áut a počet nehôd a počet usmrtených dnes, tak, samozrejme, je polícia mimoriadne úspešná a my sa môžeme tešiť mimoriadne zlepšeným číslam na našich cestách. Ale nie štatistikou chceme riešiť počet obetí. Pre nás je podstatné, aby ich bolo menej, nie štatisticky, nie pomerom, nie s ohľadom na akýkoľvek model. Pre nás je podstatné, aby absolútne číslo obetí na cestách bolo najmenšie a najviac z radov mladých ľudí, cyklistov a chodcov. Takže, nech sa páči. Ďakujem pekne, skončil som, pani podpredsedníčka.